Maabae Pilatoba Jesús pebewabisii.
Maka b̶uud̶e Romad̶ebena kokoroarãba boro jũra ʉri kad̶a Jesús borod̶e jʉ̃ b̶usid̶au,
maud̶e anab̶ari jʉ̃barii pupuchia b̶uu jʉ̃ b̶usid̶au.
Maabae Jesús kaita need̶aped̶a jarasid̶au:
—¡Ãrea biꞌia nii,
judiorã rey!
Maka jarad̶aped̶a juaba ichi kĩedarrmaa sĩsibachid̶au.
Maabae Pilato waya awara judiorãmaa wãped̶a jarasii:
—Ũrísturu.
Mʉʉba nau ẽbẽra awara machimaa eneei,
mʉʉmaarã nauba kachirua wauwẽa b̶uu kuitaad̶amera.
Jesús awara adoeduud̶e boro jũra ʉri kad̶a maud̶e anab̶ari jʉ̃barii pupuchia b̶uu jʉ̃ nibasii.
Maud̶e Pilatoba jarasii:
—Naubʉ chi ẽbẽra.
Maamina Jesús unuuduud̶e paare mechiurã maud̶e Dachi Akõre de nubadaurãba jĩwa b̶ia jarasid̶au:
—¡Jãu cruzd̶e jirab̶u beabise!
¡Cruzd̶e jirab̶u beabise!
Maud̶e Pilatoba jarasii:
—¡Machiaburu adoed̶aped̶a cruzd̶e jirab̶u beásturu!
Mʉʉmaarã,
jãuba kachirua wauwẽa b̶uu.
Maamina judiorãba panausid̶au:
—Daiba Moisesba b̶ʉd̶a uru panuu.
Mau Moisesba b̶ʉd̶ad̶e jara b̶uu kĩra jãu biui b̶uu ichi Dachi Akõre Warr a b̶uud̶eeba.
Mau bed̶ea ũrisiid̶e Pilato ãrea wapeasii.
Maabae waya ichi de mechiud̶e ed̶a wãped̶a Jesusmaa id̶isii:
—¿Bichi samabenama?
Maamina Jesusba panaubasii.
Maka b̶uud̶e Pilatoba jarasii:
—¿Panauwẽka?
¿Adua b̶uka mʉʉba bichi poyaa cruzd̶e jirab̶u beabi b̶uu maud̶e poyaa ida bʉi b̶uu?
Maud̶e Jesusba panausii:
—Dachi Akõreba bichi chi Romad̶ebena karr b̶ud̶awãe basirã bichiba mʉ ab̶a bid̶a maka waubai basii.
Mauburu chi mʉ bichi juad̶e dead̶aba bichi audeara kachirua aude wausii.
Mau ũrisiid̶e Pilato kʉ̃risia b̶eesii Jesús saka ida bʉi.
Maamina judiorãba waya jĩwa jara kopaneesid̶au:
—Bichiba jãu ẽbẽra ida bʉiruubʉrã bichiba Romad̶ebena chi aude mechiu ome biawãra kõpaerowãe.
Barikiuba ara ichi rey nii aaruubʉrã,
mau ẽbẽra Romad̶ebena chi aude mechiu ome kĩramaa nii.
Pilatoba mau ũrisiid̶e Jesús awara adoebisii.
Maabae Pilato ichi juez ãkaud̶e akʉ b̶eesii,
dud̶a Mo Kakayaa Waud̶a abadaumare.
Hebreo bed̶ead̶e Gabatá abadau.
Judiorã Pascua ewari norema baid̶eeba ãchi ne wau panasid̶au.
Ʉmada jipa baaruud̶e Pilatoba judiorãmaa jarasii:
—Ichiásturu.
Cha nau machi reybʉ.
Maamina ãchiba jĩwa jarasid̶au:
—¡Beabise!
¡Beabise!
¡Cruzd̶e jirab̶u beabise!
Maud̶eeba Pilatoba jarasii:
—¿Makarã mʉʉba machi rey cruzd̶e jirab̶u beabi kʉ̃ria panuka?
Maabae chi paare mechiurãba panausid̶au:
—¡Dai rey june wãꞌãe panuu,
César Augusto awara!
Maabae Pilatoba Jesús Romad̶ebena kokoroarãmaa deasii cruzd̶e jirab̶u bead̶amera.
Ara makʉd̶e ichi adoesid̶au.